b'\n_START_ARTICLE_\nPalveluoperaatio Saapas\n_START_SECTION_\nHistoria\n_START_PARAGRAPH_\nVarsinainen Saappaan historia juontaa 11.\xe2\x80\x9313. elokuuta 1972 Keimolan moottoriradalla j\xc3\xa4rjestettyyn suureen pop-tapahtumaan Keimola-Rockiin. Tapahtumassa oli huomattava m\xc3\xa4\xc3\xa4r\xc3\xa4 k\xc3\xa4vij\xc3\xb6it\xc3\xa4. Joukko Helsingin ja Vantaan seurakuntien ty\xc3\xb6ntekij\xc3\xb6it\xc3\xa4 ennakoi, ett\xc3\xa4 alueella tulee olemaan ongelmia alkoholin ja huumeiden k\xc3\xa4yt\xc3\xb6n suhteen. Ennakointi osoittautui oikeaksi ja t\xc3\xa4st\xc3\xa4 alkoi seurakuntien festivaalitoiminta, joka laajeni nopeasti Helsingin lis\xc3\xa4ksi Turkuun, Tampereelle ja Jyv\xc3\xa4skyl\xc3\xa4\xc3\xa4n. Vuonna 1975 toiminnasta alettiin k\xc3\xa4ytt\xc3\xa4\xc3\xa4 nime\xc3\xa4 Operaatio Saapas._NEWLINE_Aluksi toiminta oli vain kes\xc3\xa4isin festivaaleilla tapahtuvaa, mutta 1980-luvun taitteessa ymm\xc3\xa4rrettiin, ettei ole mielek\xc3\xa4st\xc3\xa4 kouluttaa vapaaehtoisia vain kes\xc3\xa4n festivaaleja varten, vaan koulutettua ryhm\xc3\xa4\xc3\xa4 voidaan k\xc3\xa4ytt\xc3\xa4\xc3\xa4 ymp\xc3\xa4rivuotisesti erityisnuorisoty\xc3\xb6n eri teht\xc3\xa4viss\xc3\xa4. T\xc3\xa4m\xc3\xa4 huomattiin my\xc3\xb6s toiminnan jatkuvuuden er\xc3\xa4\xc3\xa4ksi t\xc3\xa4rke\xc3\xa4ksi edellytykseksi. En\xc3\xa4\xc3\xa4 ei tarvinnut perustaa ja kouluttaa ryhm\xc3\xa4\xc3\xa4 vain muutamaa tapahtumaa varten. Aikuisten, koulutettujen saapaslaisten ryhm\xc3\xa4 oli valmis ottamaan vastuuta pitk\xc3\xa4j\xc3\xa4nnitteisemm\xc3\xa4st\xc3\xa4 nuorisoty\xc3\xb6st\xc3\xa4. 1980-luvun puoliv\xc3\xa4liss\xc3\xa4 vapaaehtoisia Saapas-ryhmi\xc3\xa4 oli jo noin kolmekymment\xc3\xa4. T\xc3\xa4m\xc3\xa4n kehityksen my\xc3\xb6t\xc3\xa4 toimintaa alettiin kutsua nimell\xc3\xa4 Palveluoperaatio Saapas.\n_START_SECTION_\nToiminta\n_START_PARAGRAPH_\nPalveluoperaatio Saappaan tavoitteena on tarjota matalan kynnyksen apua siell\xc3\xa4, miss\xc3\xa4 nuoret itse aikaansa viett\xc3\xa4v\xc3\xa4t. Etsiv\xc3\xa4n ty\xc3\xb6n perusl\xc3\xa4ht\xc3\xb6kohtiin kuuluu, ettei odoteta apua tarvitsevien itse hakevan sit\xc3\xa4, vaan apua on tarjolla sit\xc3\xa4 tarvitsevan \xe2\x80\x9domalla reviirill\xc3\xa4\xe2\x80\x9d.  Avun tarpeessa oleva itse m\xc3\xa4\xc3\xa4rittelee avun tarpeensa sek\xc3\xa4 halukkuutensa vastaan ottaa apua. Etsiv\xc3\xa4 ty\xc3\xb6 ei siis ole menetelm\xc3\xa4n\xc3\xa4 kontrolloivaa ty\xc3\xb6t\xc3\xa4, vaan erityisryhmiin kohdistuvaa sosiaalista auttamista. Nuorten kohdalla lastensuojelukysymykset ja muut alaik\xc3\xa4isyyteen liittyv\xc3\xa4t juridiset n\xc3\xa4k\xc3\xb6kulmat ovat silti l\xc3\xa4sn\xc3\xa4, eik\xc3\xa4 niit\xc3\xa4 voida toiminnassa ohittaa._NEWLINE_Palveluoperaatio Saappaan auttamiskeinoina on keskusteluavun tarjoaminen, kannustaminen vastuun kantamiseen omasta itsest\xc3\xa4, ohjaus, fyysinen ensiapu ja kuljetusmahdollisuus. Monilla ryhmill\xc3\xa4 on tarjota my\xc3\xb6s lepopaikka, jossa nuori voi viipy\xc3\xa4 tarkoituksen mukaisen ajan._NEWLINE_Suuremmilla paikkakunnilla Saapas p\xc3\xa4ivyst\xc3\xa4\xc3\xa4 s\xc3\xa4\xc3\xa4nn\xc3\xb6llisesti perjantai-iltaisin, pienemmill\xc3\xa4 tarvittaessa ja erilaisten tapahtumien yhteydess\xc3\xa4. Festivaalip\xc3\xa4ivystykset poikkeavat suuresti kadulla tapahtuvista p\xc3\xa4ivystyksist\xc3\xa4. Festivaalip\xc3\xa4ivystyksiss\xc3\xa4 korostuu haittojen minimointi kun taas katup\xc3\xa4ivystyksess\xc3\xa4 korostuu ty\xc3\xb6n pitk\xc3\xa4j\xc3\xa4nteisyys ja etsiv\xc3\xa4n ty\xc3\xb6n tavoitteet._NEWLINE_Palveluoperaatio Saappaan toiminta perustuu vapaaehtoisuuteen, luottamukseen, avoimuuteen, jokamiehen oikeuksiin ja kansalaisvelvollisuuksiin. Vapaaehtoisten tulee sitoutua toiminnan periaatteisiin ja noudattaa voimassa olevia salassapitos\xc3\xa4\xc3\xa4nn\xc3\xb6ksi\xc3\xa4. Palveluoperaatio Saappaan vapaaehtoiskoulutuksen j\xc3\xa4rjest\xc3\xa4v\xc3\xa4t paikalliset Saapasryhm\xc3\xa4t. _NEWLINE_Palveluoperaatio Saapas on kirkon ty\xc3\xb6t\xc3\xa4 ja vapaaehtoinen toimii aina osana seurakunnan organisaatiota. Palveluoperaatio Saappaan hengellinen ulottuvuus on palvelussa (diakoniassa), ei julistuksessa. Vapaaehtoisuus ei vaadi omaa hengellist\xc3\xa4 sitoutumista, mutta vapaaehtoisella tulee olla valmiuksia keskustella nuorten kanssa nuorten tehdess\xc3\xa4 aloitteen, my\xc3\xb6s hengellisist\xc3\xa4 kysymyksist\xc3\xa4. Saapas ei tee l\xc3\xa4hetysty\xc3\xb6t\xc3\xa4, mutta tunnustaa kaikkine osa-alueineen olevansa osa evankelis-luterilaisen kirkon ty\xc3\xb6t\xc3\xa4 ja perusteht\xc3\xa4v\xc3\xa4\xc3\xa4.'